  Виталий Пронин Ярато, гажало, дунъяло 2016-тӥ ар мыным трос шумпотонъёс но вормонъёс вайиз. Кайта 79 арес тырмоз ке но, пинал калыклы мон кулэ: визь-кенеш курыса, вазиськыло, котькыӵе ужрадъёсы ӧтё.Трос аръёс ӵоже покчиосты дышетӥ Маркел школаын. Монэ отчы но ӵем гинэ ӧтьыло яке асьсэос вуо дорам. Котькуд тулыс лыкто картош мерттыны. Макем бадӟым шумпотон со пересь муртлы. Эшшо ке кузьымъёс ваё. Гуртлуд муниципал кылдытэтын но уг вунэто монэ.25 ар ӵоже пыриськисько ини «Удмурт Кенеш» огазеяськонлэн ёзаз, 10 арзэ кивалтӥ ёрос огазеяськонэнымы. «Удмурт кенеш» огазеяськонлэн юбилеезлы сӥзьыса, ноябрь толэзе Сюмси ёрос администрациын ортчиз котырес ӝӧк сьӧрын пумиськон. Удмурт калык понна тыршемме адӟизы, ёрос администрацилэн нимыныз, озьы ик элькунысьтымы Эшъяськон юртлэн нимыныз Таукаронъёсын пусйизы.Таяз арын нылы, внуке квартира басьтӥзы. Январь толэзе одӥгез внучкае корка пырон ортчытӥз. Нош Серёжа внукелэн 14-тӥ куарусёнэ кыкетӥ пиналыз вордӥськиз. Табере мон 5 полэс песянай, 3 полэс прабабушка. Бадӟым семьяям монэ ваньмыз ярато, гажало, дунъяло.Евдокия Ильиных Сюмси ёрос, Тукан гурт Книгаос югдыто улонме Туэ 25-тӥ шуркынмонэ 120 ар тырмиз ёрос библиотекамылэн усьтӥськемез дырысен.Солы сӥзьыса, библиотекаын ужасьёс куно ӧтчазы: быдэс ёросысь книга юртъёсын азьвыл но али ужасьёсты, усто лыдӟисьёсты, ветеранъёсты. Ветеранъёс пӧлын мон но вал. Улонысьтым 37 арзэ сётӥ библиотекалы, книгаос пӧлын ужанлы.Библиотекарьёс туж шуныт пумиськон радъяллям. Азьвыл ужам эшъёсынымы пумиськыса, ӟыгыръяським, тодамы вайимы азьвылзэ адӟытонъёс, стендъёс слайдъёс пыр. Нылпи творчествоя юртэ ветлӥсь пиналъёс концерт дасяллям. Чай но юимы.Библиотекамылэн юртэз вуж ини. Али Шаркан черкогуртын пукто ваньмон дырез радъянъя центр, отын ик луозы культура юрт, загс, библиотека. Коньдон ӧвӧлэн кемагес љутыны выро ни, но вуоно арын со усьтӥськыны кулэ. Библиотекаямы ужась эшъёсылы шуисько, мыным, пӧй, отчы ветлыны кыдёкын луоз, али мынонэ матын вал уго. Буйгатӥзы, асьмеос, пе, книга вайыса, вуомы.Лыдӟиськытэк улэме мынам уг луы. «Советской Удмуртия» - «Удмурт дунне» газетэн но улытозям эшъяськисько. Азьвыл обойёс ӧй вал, школае мынэмелэсь азьло ик борддоре лякылэм газетъёсъя лыдӟиськыны дыши.  Берло ачим но газетысьтыды пӧртэм конкурсъёсы пыриськылӥ, вормонъёс но басьтылӥ.5 ар талэсь азьло мон огнам кыли. Больницае укол пуктыны кошки но, мужике олокытчы луэм. Милиция но утчаз, пиналъёсыным «Жди меня» передачае но вазиськылӥм. Нокытысь ӧм шедьтэ. 83 арес вал ке но, ужаны быгатӥз ай. Озьы весь малпасько, оло, бертоз ай шуыса. Азбаре потӥсько но, син азям пуксе кадь. Но пиналъёсы монэ уг вунэто, весь вуыло эскерыны, юртто. Ву но корка пушкам кыскизы,  лампочкаосме но вошъязы. Югыт луиз. Синмы лябгес адӟе ке но, газетлэн  энциклопедиеныз туж тодматскеме, лыдӟеме потэ, мынам аслам но нимы отын вань.Мария Перевозчикова Шаркан черкогурт Теги: лыдисьёс малпан мылкыд удмуртдунне  